Na temelju članka 24. stavka 1. Zakona o komunalnom gospodarstvu ( Narodne novine 68/18, 110/18,32/20), članka 25. i 26. Pravilnika o minimalnim tehničkim uvjetima koji se odnose na prodajne objekte, opremu i sredstva u prodajnim objektima i uvjete za prodaju robe izvan prodavaonica (Narodne novine 66/ 09, 108/09, 08/10), članka 25. Odluke o komunalnom redu (Službeni glasnik Grada Biograda na Moru 04/20-Pročišćeni tekst, 06/20, 08/20), te članka 20. Općih uvjeta isporuke komunalne usluge javne tržnice na malo u Gradu Biogradu na Moru Uprava društva zastupana po direktoru Krunoslavu Pešiću donijela je

**TRŽNI RED**

**na Gradskoj tržnici u Gradu Biogradu na Moru**

1. **OPĆE ODREDBE**

**Članak 1.**

Ovim tržnim redom uređuju se uvjeti i način rada na Gradskoj tržnici, korištenje usluga, pravila ponašanja djelatnika tržnice, korisnika usluga- prodavača i potrošača, zdravstveno tehničke mjere, uređenje i održavanje prostora tržnice.

**Članak 2.**

Gradska tržnica pruža sljedeće usluge:

* Ustupanje na korištenje prodajnih mjesta na tržnici,
* Ustupanje na korištenje tehničkih sredstava potrebnih pri obavljanju prometa robe,
* Ustupanje na korištenje skladišnog prostora,
* Organiziranje prigodnih prodaja,
* Ostale usluge.

**Članak 3.**

Gradska tržnica je uređeni prostor za organiziranu prodaju na otvorenom na kojem se obavlja prodaja namirnica i druge robe u skladu sa ovim Tržnim redom.

1. **UVJETI I NAČIN RADA TRŽNICE**

**Članak 4.**

Trgovačko društvo Bošana d.o.o. (u daljnjem tekstu Bošana d.o.o.) upravlja Gradskom tržnicom u Biogradu na Moru i dužno je pridržavati se ovoga Tržnog reda čije odredbe moraju biti dostupne javnosti i istaknute na vidljivom mjestu na Gradskoj tržnici.

**Članak 5.**

Prodajna mjesta na tržnici mogu biti:

* Otvorena za prodaju sa stolova,
* Natkrivena (vitrine, štandovi),
* Ribarnica

Prodajna mjesta, njihova namjena, raspored i način korištenja određuje se prema Planu rasporeda i korištenja prodajnih mjesta.

Plan rasporeda i način korištenja prodajnih mjesta utvrđuje Uprava Društva.

1. **UVJETI, VRSTA I NAČIN PRUŽANJA TRŽNIH USLUGA**

**Članak 6.**

Prodajni prostor Gradske tržnice prvenstveno je namijenjen za obavljanje trgovine na malo robe i poljoprivredno-prehrambenih proizvoda, te drugih proizvoda čiji promet je zakonom i drugim propisima dozvoljen.

Bošana d.o.o. pruža usluge istoj kategoriji korisnika pod jednakim uvjetima.

**Članak 7.**

Gradska tržnica radi svakim danom od 06:00 do 14:00 sati (u periodu od 16.09. do 14. 06), te od 06:00 do 20:00 sati (u periodu od 15.06. do 15.09). Gradska tržnica na dane Uskrsa, Božića i Nove godine ne radi.

Društvo može odlukom promijenit radno vrijeme o čemu se korisnici obavještavaju putem oglasne ploče na tržnici.

**Članak 8.**

Ukoliko korisnik zakupljenog prodajnog mjesta ne počne sa korištenjem prodajnog mjesta na tržnici do 7 sati prodajno mjesto se taj dan može ustupiti drugome na korištenje.

**Članak 9.**

Prodajna mjesta su mjesta organizirane prodaje na otvorenom, namijenjena za prodaju u pravilu istovrsnih i sličnih proizvoda.

Bošana d.o.o. na Gradskoj tržnici pruža sljedeće usluge:

* daje u zakup prodajna mjesta na prostoru Gradske tržnice provođenjem javnog natječaja, licitacijom i usmenim dogovorom,
* dnevno iznajmljuje opremu na korištenje,
* organizira prigodne i sezonske prodaje na za to predviđenim mjestima.

Pored pružanja tržnih usluga Bošana d.o.o. održava tržne objekte i prostore, uređaje i opremu i provodi sanitarne mjere.

**Članak 10.**

* Prodajna mjesta zakupljuju se na način da se za slobodna (ne zakupljena) mjesta raspisuje natječaj i prikupljaju ponude, tako da osoba koja ponudi najvišu cijenu sklapa ugovor o zakupu za pojedino prodajno mjesto ili više njih.
* Javni poziv za javni natječaj prodajnih mjesta objavljuje se na oglasnim pločama i Internet stranicama tvrtke, te na drugi prikladan način.
* Bošana d.o.o. imenuje Povjerenstvo za provođenje javnog natječaja koje utvrđuje pravila natječaja i provodi postupak odabira najpovoljnije ponude.
* Kriterij za odabir najpovoljnijeg ponuđača je najviši ponuđeni iznos.
* Prodajna mjesta za koja zakup nije reguliran temeljem pisanog ugovora daju se na korištenje jednokratno (svakodnevno). Korisnik zakupljenih prodajnih mjesta ne može ista ustupiti drugim osobama za stalnu povremenu ili zajedničku uporabu. Mjesta koja nisu dana u zakup plaćaju se dnevno po dolasku.
* Prodajna mjesta označena su brojevima.
* Proširenje prodajne plohe dodijeljenog prodajnog mjesta pomoću raznih priručnih sredstava (daske, metalne naprave i slično) nije dopušteno, a postojeća proširenja korisnici usluga moraju sami ukloniti ili će Bošana d.o.o. o tome obavijestiti Komunalno redarstvo Grada Biograda, te će ista biti uklonjena na teret zakupnika uz obračun svih troškova prouzročenih uklanjanjem istih, a Bošana d.o.o. nije dužna nadoknaditi eventualnu štetu koja nastane uslijed poduzimanja predmetnih mjera.
* Bošana d.o.o. zadržava pravo raskida ugovora s korisnikom koji se ne pridržava naprijed navedenih odredbi.

**Članak 11.**

Bošana d.o.o. može raskinuti ugovor o zakupu prodajnog mjesta na Gradskoj tržnici i prije isteka roka na koji je zaključen u slučaju da korisnik usluge ne podmiruje redovito svoje obveze, odnosno ne pridržava se odredbi ovog Tržnog reda.

Korisnik usluge s kojim je raskinut ugovor o zakupu na način iz stavka 1. ovog članka ne može se javiti na javni natječaj istog narednih 12 mjeseci.

Otkazni rok iznosi 1 mjesec.

Po isteku ugovora Bošana d.o.o. može sa zakupcem produžiti ugovor o zakupu za zakupljeno mjesto bez ponovnog javnog natječaja uz uvjet da je zakupac podmirio sav dug za proteklo razdoblje, pridržavao se odredbi ovog Tržnog reda, prihvaća cijenu zakupa sukladno važećem cjeniku ili onu koja je postignuta javnim natječajem.

Tehnička sredstva, uređaji i oprema daju se na dnevno korištenje uz naknadu koja se plaća prilikom preuzimanja tih sredstava na korištenje prema cjeniku usluga.

**Članak 12.**

Zakup prodajnog mjesta plaća se sukladno ugovoru o zakupu prodajnih mjesta na Gradskoj tržnici, u rokovima koji su naznačeni na ispostavljenom računu.

Dnevnu naknadu za korištenje prodajnog mjesta korisnik usluge dužan je platiti ovlaštenom djelatniku odmah po zauzimanju prodajnog mjesta, u protivnom biti će prijavljen komunalnom redaru, koji će ga udaljiti s tržnice, a naknadu koja će biti fakturirana, dužan je platiti zajedno sa kamatama i svim pripadajućim troškovima.

**Članak 13.**

Račun o plaćenoj naknadi za korištenje prodajnog mjesta i tehničkih sredstava korisnik usluga dužan je čuvati do kraja vremena korištenja prodajnog mjesta, odnosno do predaje tehničkog sredstva i na zahtjev ovlaštene osobe pokazati.

Ako se tijekom kontrole korisnik zateče bez računa ili je zauzeo više prodajnih mjesta od plaćenih, plaća naknadu za zauzeti prodajni prostor.

Ako korisnik odbije plaćanje bit će prijavljen komunalnom redaru, koji će ga udaljiti sa tržnice, a naknadu koja će biti naknadno fakturirana, dužan je platiti zajedno sa kamatama i svim pripadajućim troškovima.

**Članak 14.**

Korisniku usluge koji odbija ili neuredno plaća naknadu za korištenje usluga Bošana d.o.o. može otkazati korištenje usluga.

**Članak 15.**

Cjenik tržnih usluga određuje Bošana d.o.o. prema pozitivnim propisima, aktima društva, te uvjetima ponude i potražnje (tržnim uvjetima).

Cjenik usluge i radno vrijeme tržnice moraju biti istaknuti na vidnom mjestu, tako da su dostupni na uvid svakom korisniku usluga.

1. **PRAVILA PONAŠANJA**

**Članak 16.**

 Bošana d.o.o. dužna je brinuti se:

* da se redovito čisti i pere tržni prostor,
* da se osigura poseban prostor namijenjen za odlaganje otpadaka i da se redovito vrši dezinfekcija, dezinsekcija i deratizacija tržnog prostora,
* da se osigura dovoljna količina higijenski ispravne vode za piće, osvježenje povrća, pranje objekata i ostale potrebe,
* da se redovito provjerava ispravnost vaga i ostalih naprava za mjerenje,
* da se vrši pregled tržnog prostora prije njegove uporabe, te kontrola naplate naknade za korištenje prodajnog mjesta i vagarine,
* da se korisnici usluga upozoravaju na uočene nepravilnosti u njihovu radu ii ponašanju,
* da se vrši suradnja sa inspekcijama, komunalnim redarstvom i drugim organima radi sprječavanja prodaje proizvoda promet kojih nije dopušten, proizvoda sumnjiva podrijetla, zdravstveno neispravnih proizvoda, prekupa i slično
* da se poduzimaju i druge mjere koje osiguravaju nesmetan promet robe.

**Članak 17.**

Korisnici usluga dužni su se ponašati tako da ne remete rad i red, a naročito:

* pridržavati se odredbi ovog Tržnog reda i drugih Zakona i propisa kojima se uređuje promet robe, javni red i mir, te ponašanje na javnim mjestima,
* pridržavati se radnog vremena tržnice,
* pridržavati se Odluke da Gradska tržnica i objekti na Gradskoj tržnici na dana Uskrsa, Božića i Nove godine ne rade,
* dopremiti robu ako se radi o većim količinama do 07:00 sati, a poslije samo uz posebno dopuštenje ovlaštenog radnika, ali samo malim ručnim kolicima. Nakon istovara robe isto vozilo mora napustiti dostavno parkiralište u roku od 15 minuta,
* pola sata prije isteka tržnog vremena prodavači su obvezni otpočeti sa pripremama radi napuštanja svojih prodajnih mjesta, spremiti neprodanu robu, očistiti svoj prodajni prostor od ambalaže i otpadaka i odložiti ih na za to određeno mjesto i napustiti tržni prostor najkasnije pola sata po isteku tržnog vremena, kako bi se moglo izvršiti nesmetano čišćenje,
* pridržavati se rasporeda prodajnih mjesta i prodavati proizvode isključivo na mjestima određenim za prodaju pojedinih proizvoda,
* platiti naknadu za korištenje prodajnih mjesta ovlaštenom djelatniku odmah po zauzimanju prodajnog mjesta,
* pri obavljanju prometa robom koristiti isključivo tehnička sredstva (vage i utege) tržnice, koji moraju biti tako postavljeni da kupac može nesmetano kontrolirati mjerenje, odnosno vaganje robe,
* na zahtjev ovlaštene osobe pokazati odgovarajuće dokumente.

**Članak 18.**

Na tržnici se mogu prodavati poljoprivredno prehrambeni proizvodi koji su zdravstveno ispravni, a tehnička sredstva, te ambalaža kojom se služe u prometu robe na tržnici moraju biti uredni i čisti, tehnički ispravni i izrađeni od materijala neškodljivog za ljudsko zdravlje.

**Članak 19.**

Sanitarno higijenski objekti i pripadajući higijenski uređaji na tržnici moraju biti otvoreni i dostupni u radno vrijeme tržnice.

Bošana d.o.o. je dužna osigurati ispravnost i čistoću sanitarno higijenskih objekata i pripadajućih higijenskih uređaja.

**Članak 20.**

Na gradskoj tržnici potrošačima je zabranjeno:

* diranje prehrambenih, a naročito mliječnih proizvoda
* guranje ili vožnja bicikla i motora ili njihovo ostavljanje na mjestima koja nisu za to namijenjena
* oštećivanje objekata, uređaja i nasada na Gradskoj tržnici, te dovođenje pasa na tržni prostor
* zadržavanje u noćnim satima bez valjanog razloga
* javno okupljanje bez suglasnosti Uprave Bošane d.o.o.

**Članak 21.**

Na gradskoj tržnici korisnicima usluga- prodavačima je zabranjeno:

* na bilo koji način dovoditi u zabludu građane- potrošače o podrijetlu i svojstvima robe izložene za prodaju
* bacanje otpadaka, pokvarene robe i drugog otpada mimo određenog prostora odnosno posuda, a posebno je zabranjeno odlaganje ili razbacivanje otpadaka po prostoru Gradske tržnice
* sjedenje na prodajnoj klupi
* izlaganje robe na nogostupima i prolazima Gradske tržnice
* prodavanje robe na mjestima koja nisu predviđena za tu namjenu
* širenje van prostora prodajnog mjesta
* označavanje prodajnog mjesta u svrhu rezervacije
* parkiranje prikolica i vozila na mjestima koja nisu za to namijenjena
* držanje kolica pored prodajnog mjesta
* skladištenje robe na prodajnim mjestima van tržnog vremena
* noćenje na Gradskoj tržnici
* zadržavanje dostavnih vozila na prostoru za dostavu, van predviđenog vremena
1. **PRIJELAZNE I ZAVRŠNE ODREDBE**

**Članak 22.**

Za provođenje odredaba ove Odluke nadležna je Uprava Bošane d.o.o., inspekcijske službe prema svojim nadležnostima, te komunalno redarstvo Grada Biograda na Moru.

Za sve što nije obuhvaćeno odredbama ovoga Tržnog reda, za pravila ponašanja između zakupca i zakupodavca vrijede odredbe Zakona o obveznim odnosima.

**Članak 23.**

Tržni red stupa na snagu osmog dana od dana objave u Službenom glasniku Grada Biograda na Moru.

KLASA:363- 16/20-01/02

URBROJ:2198/16-05-20/01

BOŠANA d.o.o.

 Direktor:

Krunoslav Pešić